Rótinni hlotnaðist sá heiður 31. október 2019 að þiggja jafnréttisviðurkenningu Jafnréttisráðs fyrir árið 2019 . Við sama tækifæri fékk Rauðsokkahreyfingin einnig viðurkenningu ráðsins og vefmiðillinn Knúz.is fékk fjölmiðlaviðurkenningu þess . Rótin var stofnuð í Reykjavík 8. mars 2013 og hefur því starfað óslitið á sjöunda ár . Frá upphafi hefur Rótin beitt sér með eftirtektarverðum hætti í opinberri umræðu um þjónustu við konur og börn sem eiga við fíknavanda að stríða . Rótin hefur einnig varað við hvers kyns hræðsluáróðri um fíkn og afleiðingar hennar . Þá má nefna að Rótin hefur gefið út leiðbeiningar fyrir konur sem vilja tjá sig um fíkn eða áföll opinberlega og heldur reglulega fræðslunámskeið sem er sérstaklega beint til kvenna . Rótin hefur með starfi sínu og málflutningi ögrað viðteknum kenningum og hugmyndum í samfélaginu um konur og fíkn og leiðir til bata . ( more … ) Soffía Auður Birgisdóttir og Ævar Kjartansson ræddu við Kristínu I. Pálsdóttur talskonu Rótarinnar í þætti sínum Samtal um femínisma , á Rás 1 á RÚV , sunnudaginn 27. október 2019 . Fyrri hluti þáttarins er helgaður Rannsóknastofnuní jafnréttisfræðum en á tuttugustu mínútu hefst umfjöllun um Rótina og konur með vímuefnavanda . Rótin býður nú aftur upp á námskeið fyrir konur um fjölskylduslit . Námskeiðið er byggt á kenningum um samkennd og sjálfsumhyggju . Fjölskylduslit geta orðið að frumkvæði þolenda eða vegna útilokunar og ástæður þeirra geta verið margvíslegar . Til dæmis geta þau orðið í kjölfar þess að konur opna umræðu um ofbeldi í skjóli fjölskyldu , hvort heldur er í kjölfar sifjaspells , kynferðisofbeldis , líkamlegs eða andlegs ofbeldis . Rætt er um afleiðingar þess að hafa orðið fyrir ofbeldi í skjóli fjölskyldu og annarra sem við treystum , skömm og sektarkennd og um hver upplifun þátttakenda er af höfnun af hendi fjölskyldumeðlima . Seigla þátttakenda og styrkur eru kortlögð og fjallað um leiðina til bata að tilgangsríku lífi í sátt við okkur sjálfar . Þá er fjallað er um fyrirgefningarhugtakið en stundum er krafan um fyrirgefningu notuð til að stjórna þolendum . ( more … ) Þar sem Rótarhópur fellur niður þau kvöld sem boðið er upp á umræðukvöld verður enginn fundur í Rótarhópnum næsta miðvikudag . Við hvetjum ykkur hins vegar til að koma á umræðukvöldið sem er haldið í Kvennaheimilinu , Hallveigarstöðum , Túngötu 14 , 9. október , kl. 20.00 - 21.30 . Þá fellur Rótarhópur og námskeið félagsins einnig niður vikuna 21. - 25. október vegna vetrarleyfis . Rótarhópurinn er fyrir konur sem tekið hafa þátt í námskeiðum á vegum Rótarinnar , konur sem hafa áhuga á að taka þátt í slíkum námskeiðum og konur sem eru komnar vel af stað í bata með öðrum leiðum eru einnig velkomnar og er þátttakendum að kostnaðarlausu . Við söfnum þó í pott fyrir kaffi og te . ( more … ) Á næsta umræðukvöldi Rótarinnar , miðvikudaginn 9. október kl. 20:00 - 21:30 , heldur gestur okkar Gabríela Bryndís Ernudóttir , sálfræðingur , erindi um samkenndarmiðaða nálgun við áföllum ( e. Compassion focused therapy ) . Meðferðin sameinar aðferðir annarra gagnreyndra sálfræðimeðferða og núvitundar , austurlenskrar heimspeki og nýjustu rannsókna á heilanum og þróun mannkyns . Samkenndarmiðuð nálgun við áföllum byggir að miklu leyti á fræðslu um mannlegt eðli út frá þróunarfræðilegu sjónarmiði . Að auki er mikið notast við hugleiðsluæfingar , þar sem rannsóknir sýna að hægt er að örva ákveðin svæði í heilanum með ímyndunaraflinu . Allir geta tileinkað sér samkennd , líka þeir sem eiga sögu um endurtekin áföll . Gabríela lauk B.Sc. prófi í sálfræði við Háskóla Íslands árið 2009 og útskrifaðist með Cand. Psych . gráðu frá Kaupmannahafnarháskóla árið 2013 . Gabríela hefur einnig lokið diplómanámi í jákvæðri sálfræði við Endurmenntun Háskóla Íslands árið 2016 . Gabríela starfar við sálfræðiþjónustu fullorðinna á Sálfræðistofu Reykjavíkur . Þar áður starfaði hún sem sálfræðingur í geðteymi fyrir fullorðna á Heilbrigðisstofnun Suðurnesja og síðar á Heilsugæslu Höfuðborgarsvæðisins .